Tér és idő vándorai: d**i**gitális bevándorló**k**ént a digi**t**ális bennszülöttek földjén

* Fullos volt a szombati buli, hogyhogy nem voltál?
* Edzésen voltam, úgyhogy szkippeltem.
* Pill, mutatok képet az Instán, besírsz.
* LOL

A fenti párbeszédet nemrégiben hallottam a diákjaimtól az iskola folyosóján. Gondolkodóba estem, hogy vajon egy nyelvet beszélünk-e, ami egyben a kutatásom motivációját is jelentette.

Az iskolában különböző generációk találkoznak. Míg a tanárok a bébi-bumm, az X, vagy az Y generációt képviselik, addig tanítványaik a Z és az alfa generáció tagjai, minek következtében más a viszonyulásuk a digitális világhoz. A fiatalok folyamatosan online vannak, hálózatra kötött életükben központi szerepet töltenek be a kütyük, így gyorsan meg tudják tanulni az újabb programok, applikációk használatát.

A hihetetlen mértékű technikai fejlődés hatással van a társadalomra és a gazdaságra, ami befolyásolja a munkaerőpiaci elvárásokat is. Napjainkban elengedhetetlen a számítástechnikai eszközök ismerete és magabiztos alkalmazása, így az oktatás sikeressége azon is múlik, hogy mennyiben képes lépést tartani az innovációkkal, mennyire tud az iskolán kívüli való világban is hasznosítható tudást nyújtani.

Ebből következik, hogy a digitális eszközök tanulás támogatására történő alkalmazása szükségszerűvé vált, ráadásul segítség lehet a tanulási motiváció kialakításában azáltal, hogy a tanulókhoz közel áll.

A földrajz a tér és az idő tudománya. Tanulása közben távoli helyeket, apró vagy hatalmas objektumokat, rendszereket, gyors vagy nagyon lassú folyamatokat kell a tanulóknak megismerni, megérteni. A digitális eszközök földrajzórai alkalmazása kiváló lehetőséget nyújt megláttatni a nehezen érzékelhetőt.

Kutatásomban azt vizsgáltam, hogy a gimnáziumi tanulók és a földrajztanárok hogyan viszonyulnak a digitális eszközök tanulási folyamatba történő bevonásához a földrajzórákon. A cél az általános helyzet felmérése volt, ezért a COVID-19 járvány előtti jelenléti oktatás és a vírus után várható változások érdekeltek elsősorban. A tanárok ugyan fontosnak gondolják az eszközhasználatot, mégsem használják ki megfelelően az általa nyújtott lehetőségeket, elsősorban szemléltetőeszközként tekintenek rá, miközben a tanulók igényelnék, hogy ők is aktív cselekvők legyenek passzív megfigyelők helyett. Mint kiderült, a földrajztanárok is szívesen használnák, ha tudnák hogyan kell, ha ismernék, milyen lehetőségeik vannak és ha lenne idejük elsajátítani alkalmazásukat.

Az Innovációs és Technológiai Minisztérium ÚNKP-20-3 kódszámú Új Nemzeti Kiválóság Programjának a Nemzeti Kutatási, Fejlesztési és Innovációs Alapból finanszírozott szakmai támogatásával készült

Gerlang Vivien